OBH 7616/1996.
Az állampolgári jogok országgyűlési biztosának jelentése
Ügyintéző: Dr. Gáspárné dr. Pere Katalin

Az eljárás megindulása

A panaszos a Fővárosi és Pest Megyei Egészségbiztosítási Pénztár Folyószámla Osztálya eljárását kifogásolta. 1995. márciustól 1996. január 1-jéig volt vállalkozó, nyugdíjas katona. A panaszos szerint járulék kötelezettségét pontosan fizette, ennek ellenére elmaradás mutatkozott a folyószámláján. Az egyeztetés sem vezetett eredményre.

Érintett alkotmányos jogok
Szociális biztonsághoz való jog /Alk. 70/E. § (1)-(2) bekezdés/

Alkalmazott jogszabályok

A társadalombiztosításról szóló 1975. évi II. törvény /T./ és a végrehajtására kiadott 89/1990. /V.1./ MT rendelet /R./

T. 103/D. § (7) Az egyéni vállalkozó a társadalombiztosítási, illetőleg az egészségbiztosítási és nyugdíjjárulékot, valamint a baleseti járulékot
a/ az (1) bekezdés a/ és b/ pontja szerinti esetben a vállalkozó igazolvány /engedély/ átvétle napjától annak visszaadása, jogerős visszavonása napjáig, a vállalkozói tevékenység gyakorlásától eltiltó bírói határozat jogerős emelkedéséig...

T. 118/A. § (1( bekezdés b/ pontja

T. 118/A. § (1) A 103/D. § (1) bekezdés a-d pontjában említett egyéni vállalkozót, továbbá a társas vállalkozás tagját akkor kell kiegészítő tevékenységet folytatónak tekinteni...

b/ öregségi nyugdíjas /ideértve a korengedményes nyugdíjban, az előnyugdíjban, a nyugdíj előtti munkanélküli segélyben részesülő személyt, a bányásznyugdíjban, az egyes művészeti tevékenységet folytatók öregségi nyugdíjában és a szolgálati nyugdíjban részesülőt is/;  rokkantsági, baleseti rokkantsági nyugdíjas vagy növelt összegű öregségi, munkaképtelenségi járadékj, rokkantság járadékos,

R. 468 §. (10) bekeztdés

A T. és e rendelet rendelkezésének az alkalmazása során - a korábbi jogszabályok szerint öregségi nyugdíjként megállapított nyugellátásokon kívül - öregségi nyugdíjnak kell tekinteni a következő ellátásokat is.

...
a 15. § (1) bekezdésében említett szervek hivatásos, valamint továbbszolgáló állományú tagjai részére megállapított szolgálati nyugdíjat attól az időponttól, amikor a nyugdíjas az ötvenötödik életévét betöltötte.
....

Megállapított tényállás

A panaszos 45-477/95. számú vállalkozói igazolványát a Budapest Főváros XIX.ker. Kispest Polgármesteri Hivataltól 1995. február 23-án vette át, a fenti vállalkozói igazolványt 1995. február 27-én visszaadta. Ezt követően ismét vállalkozói igazolványt vett át a panaszos 1995. március 23-án 45-762/95. számon, melyet 1996. január 15-én adott vissza. 
A fentiek alapján a panaszos 1995. február 23- 1995. február 27-ig, majd 1995. március 23- 1996. január 15-ig volt egyéni vállalkozóként járulékfizetésre kötelezett.

A Fővárosi Egészségbiztosítási Pénztár a panaszos társadalombiztosítási jogállásának elbírálásához szükséges igazolások beszerzése érdekében több esetben intézkedett, de a panaszos részéről az adatpótlás nem történt meg. Ezért a Fővárosi Egészségbiztosítási Pénztár hivatalból intézkedett az adatpótlásról, melynek eredményeként tájékozódott arról is, hogy a panaszos 1991. december 1-jétől szolgálati nyugellátásban részesül.
A panaszost a Fővárosi Egészségbiztosítási Pénztár részletesen tájékoztatta 1995. december 31-ig terjedő időre vonatkozóan járulékfizetési kötelezettségéről, valamint arról, hogy főfoglalkozású vállalkozókra vonatkozó szabályok szerint állt fent a kötelezettsége. 1996. január 1-jétől /jogszabályváltozás miatt/ a vállalkozói igazolványa visszaadásáig 1996. január 15-ig minősült kiegészítő tevékenységet folytató egyéni vállalkozónak.
A panaszos járulékfizetési kötelezettségének kiegészítő tevékenységet folytatóként /baleseti járulék/ pontosan eleget tett.
Az állampolgári jogok országgyűlési biztosa a vizsgálata eredményeként megállapította, hogy a Fővárosi és Pest Megei Egészségbiztosítási Pénztár a panaszos járulékfizetési kötelezettségét a hatályos jogszabályoknak megfelelően állapította meg. A panaszos saját jogviszonya megítélésében nyilvánvalóan tévedett, erről pedig az elhúzódó adatpótlási eljárás miatt nem értesülhetett korábban az Egészségbiztosítási Pénztártól.
A Fővárosi és Pest Megyei Egészségbiztosítási Pénztár igazgatója a vizsgálat során 1997. augusztus 5-én kelt BE 84-0151852/4/1997. számú levelében ismét tájékoztatást adott a panaszosnak, egyben a rendezés feltételeit, a jogszabályban biztosított kedvezményeket is ismertette.

A panaszosnak 1996. január 15-ig fennálló viszonya alapján, a befizetett járulékokra is tekintettel 42.295 Ft. hátraléka van, melyet 1997. szeptember 10-ig késedelmi pótlék felszámolása nélkül teljesíthetett. Amennyiben hátralékát egyösszegben nem tudja teljesíteni - kivételes méltányosságból - késedelmi pótlékmentes részletfizetési kedvezmény engedélyezésére van lehetősége. A fenti eljárás lefolytatására, a méltányosság gyakorlására a törvény a Fővárosi és Pest Megyei Egészségbiztosítási Pénztárt, illetőleg annak igazgatóját hatalmazza fel.

Az állampolgári jogok országgyűlési biztosa a vizsgálat alapján alkotmányos jogsérelmet nem állapított meg, a vizsgálatot lezártnak tekinti.

Budapest, 1997. szeptember 22.

Gönczöl Katalin